Roberto Rosato

Roberto Rosato (Cher, 18 d'agost dël 1943 -  Cher, 20 ëd giugn dël 2010) a l'é stàit un fotbaleur piemontèis.
Chërsù ant la squadra dij giovo dël Turin, sempre ant ël Tòr a l'ha giugà soa prima partìa an Serie A al 2 d'avril dël 1961 (Fiorentin-a - Turin 1-1). Da professionista a l'é peui butasse për ses stason la maja granata an vagnand la Copa Italia dël 1963/64.

Sò stranòm an camp a l'era Moro d'àngel, përche da na part a l'avìa 'n visagi ch'a smijava bon ma da l'àutra quand a giugava a l'avìa 'd manere vreman rudie. A l'ha giugà për tuta la cariera coma difensor sentral e Nereo Rocco (che a l'avìa antrenalo al Turin) dël 1966 a l'ha ciamalo për giughé al Milan. Con ël Milan a l'ha vagnà sùbit la Copa Italia (1966/67) e peui, lë scudèt e la Copa dle Cope (1968/69) e la Copa Antërcontinental dël 1969.

Dël 1971/72 e 1972/73 a l'ha ancora vagnà doe Cope Italia pì na Copa dle Cope dël 1972/73. Ant l'istà dël 1973 a l'é mudasse al Génoa andoa a l'ha ancora giugà quatr ani, an caland doe vire an Serie B e an vagnand na vira col campionà-lì. Con la sgonda degradassion dël 1976/77 Rosato a l'ha decidù d'artiresse dal fótbal giugà.

Roberto Rosato a l'ha giugà con la selession italian-a 37 vire an vagnand ëdcò la Copa d'Euròpa për nassion dël 1968.

Roberto Rosato a l'é nàit ant ël midem ann, ant ël midem mèis e ant ël midem di 'd sò cambrada (piemontèis) dël Milan e dla selession italian-a Gianni Rivera.

Rosato, Roberto